钦定古今图书集成/方舆汇编/职方典/第1418卷 > 《重修龙谿书院记》前人
## 钦定古今图书集成/方舆汇编/职方典/第1418卷 > 《重修龙谿书院记》前人

庆远，古宜州也。城西旧有书院曰“龙谿”，盖宋嘉定间
摄宜州事都曹张公自明所建者，内祠太史黄山谷
先生。按先生为豫章人，学问词翰，冠绝一时。治平中
登第，仕至著作郎，迁秘书丞，与修《实录》《国史》，中遭谗
谪，后复朝奉，即屡知郡，丐祠而罢。其事母暨兄，极诚
且谨。仕当任子，舍之以官。兄子比当迁官，乞以授母，
封安康郡君。母疾逾年，朝夕侍不离侧，至亲涤厕牏，
浣中裙。及母丧，庐其墓以终制。时以曾闵目之。尝作
《荆州承天院塔记》，忌者摘数语以为幸灾谤国，遂除
名，编隶宜州。以崇宁甲申至宜僦，居黎氏垂四年，有
南楼之厄，黎以其地作亭设像，日敬事之。后百馀年，
都曹始摄州，慕先生高风而欲祀之，“则前地不复黎
有”，爰取之。秦、谢二家，得而建祠，明年又售旁地，其园
几四十亩，拓之以建书院。请于台臣，助咸抵等钱售
田千六百亩以养士。弦诵洋洋，如在邹鲁间，有足与
“白鹿四大书院”并称者。都曹既自记而镌之碑，又以
其地与田亩及田入米数，籍而为碑，一若院之䂓制
形胜，亦图而为碑，一以属都监姚灼志之。今读是碑，
其迹犹可想见，惜书院颓废。胜国以来，其地及田园
尽为民有，惟《岿然》一祠与三碑仅存，而公家祀亦久
辍。西关士民但裒钱于忌日一奠耳。嘉靖四年冬，龙
潭叶公藟来守是邦，谒祠读碑，慨然以兴复为己任，
值讨田贼未果也。迨六年春，始建坊于通衢，扁曰“黄
山谷先生祠。”辟道于祠西，以复宋旧；峻其周垣，建外
门，而扁曰“龙谿书院”二扁，公子贯所书也。又复左右
侵地各三丈有奇，展为址，以俟营建；复园一池，一时
植蔬果活鱼，以备祀燕。按《碑图》计之，则书院地为民
所有者尚三十丈，田凡一千二百亩，而贼据荒颓弗
与焉。公谓此皆易世，而各诿以故券相承，似难遽复。
岁略征其入，用举祀事，地则丈输白金一钱，田皆亩
输铜钱十文，凡属白金二十有三两。春秋各以三两
供祭需。馀悉帑积之，以建书院，以售祭田。约五年后
足用，罢不复征。公又以张都曹有贤作士，有功吾道，
岁用配享于先生，盖礼以义起，而祀为肇秩者也。其
工与祀悉备，委宜山令周君、南丞骆贵敬如指授。公
先具牍上诸当道，而总制大中丞姚公、大巡侍御石
公，又同谓“兹举实系风化，宜亟成以示永久。”于是公
出其赎罚楮粟之直，暨岁积祭馀之钱若干缗，郡人
致仕府同知李华亦乐助白金四十馀两，咸畀周令。
谨如牍议，即祠秀新址建堂以会讲，建斋以藏修，建
庾以储粟。视宋旧观殆仿佛焉。既成，公乃揭白鹿洞
学䂓于堂，萃四学俊彦而亲裁之。又售学田凡百亩，
岁以所入供祭祀之馀，悉充士养。阖郡士民咸忻忭
鼓舞，以为“是院始无也，都曹创之终废也，我公复之，
古今仅两见耳。然义声所及，他日不有复因其废而
复之者乎？又不复有俎豆我公如都曹者乎？”盖后之
视今，亦犹今之视昔也。周令君欲梁勉记其成，曷敢
以不敏谢，于是乎书。